DÔVODOVÁ SPRÁVA

A. Všeobecná časť
Úrad pre reguláciu sieťových odvetví predkladá do medzirezortného pripomienkového konania návrh vyhlášky Úradu pre reguláciu sieťových odvetví, ktorou sa dopĺňa vyhláška Úradu pre reguláciu sieťových odvetví č. 312/2022 Z. z., ktorou sa ustanovuje cenová regulácia v tepelnej energetike v znení neskorších predpisov (ďalej len „návrh vyhlášky“). 
[bookmark: _GoBack]Návrh vyhlášky bol vypracovaný ako iniciatívny materiál v súlade so splnomocnením podľa 
§ 40 ods. 1 písm. e) zákona č. 250/2012 Z. z. o regulácii v sieťových odvetviach. 
Potreba vypracovania návrhu vyhlášky vyplynula z praxe v konaniach cenovej regulácie vo veci výšky cien vybraných palív na výrobu tepla, konkrétne dendromasy a peliet. Najdôležitejším problémom je rozdiel v cenách dendromasy a peliet využívaných na výrobu tepla, ktoré 
sú v niektorých prípadoch odlišné o desiatky percent. Návrh vyhlášky zásadne nemení rozsah a spôsob cenovej regulácie v tepelnej energetike. Návrh vyhlášky má motivovať výrobcov tepla k efektívnejšiemu nakupovaniu palív a k eliminácii nadmerných nákladov pre konečných spotrebiteľov.
Návrh vyhlášky koriguje vysoký rozdiel v jednotkových nákladoch na drevnú štiepku a pelety, ktoré sa používajú na výrobu tepla v prípadoch, ak výroba tepla z týchto palív je regulovanou činnosťou. Ide o palivá, ktoré výrobcovia tepla (regulované subjekty) obstarávajú na lokálnom trhu, pretože náklady na dopravu paliva sú spojené s jeho využitím a doprava z veľkej vzdialenosti by eliminovala ekologický aj ekonomický zmysel využívania týchto typov palív.

Návrh vyhlášky je v súlade s Ústavou Slovenskej republiky, ústavnými zákonmi, zákonmi
a ostatnými všeobecne záväznými právnymi predpismi, medzinárodnými zmluvami
a dokumentmi, ktorými je Slovenská republika viazaná ako aj v súlade s právom Európskej únie.
Návrh vyhlášky nemá vplyvy na limit verejných výdavkov, vplyvy na životné prostredie, vplyvy na informatizáciu spoločnosti, vplyv na služby verejnej správy pre občana, ani nemá vplyvy na manželstvo, rodičovstvo a rodinu. Návrh vyhlášky má negatívne vplyvy na rozpočet verejnej správy a negatívne vplyvy na podnikateľské prostredie. Návrh vyhlášky má pozitívne sociálne vplyvy.

Predkladaný materiál nie je predmetom vnútrokomunitárneho pripomienkového konania.

